Հետո մի այլ, ավելի արտառոց անմտություն դրվեց շրջանառության մեջ: Իբր Սահմանադրության «վերջին վեց տարում Հայաստանի Հանրապետությունում մշտապես բնակվող» բնութագիրն ու պահանջը չեն նշանակում «վեց տարի բնակվող»: Ի՞նչ է նշանակում: Ըստ ՀՀԿ-ական քվազի-իրավաբանների՝ նշանակում է ինչ-որ օրերի քանակ, որի հաշվելու կարգն ամրագրված է ինչ-որ օրենքում: Իրո՞ք: Սահմանադրությունն ունի անմիջականորեն գործող, բարձրագույն իրավաբանական ուժ, հետեւաբար, դրանում ամրագրված 6 տարին չի կարող վեց օրացուցային տարի չներառել: Սահմանադրությանը հնարավոր չէ ո՛չ բառեր ավելացնել, ո՛չ մտքեր վերագրել: Որքան էլ ձախողված եւ վատն է ՀՀ սահմանադրության ներկա տարբերակը (իսկ այն իսկապես վատագույնն է Հայաստանում գործած երեք սահմանադրություններից եւ արժանի է օր առաջ մի կողմ նետվելու, նորն ընդունելու կամ նախորդներին վերադառնալու), այդուհանդերձ, քանի դեռ գործում է, այն պետք է հաշվի առնվի որպես Սահմանադրություն: Հետեւաբար, եթե այդ Սահմանադրությունում գրված չէ «վեց տարի կամ դրան հավասարեցվող ժամանակահատված», գրված չէ «օրերի x քանակ վեց տարվա ընթացքում», նշանակում է՝ խոսքը միայն եւ բացառապես վեց օրացուցային տարվա մասին է: Օրենքը չի կարող վերագրումներ անել սահմանադրական ձեւակերպմանը, այն չի կարող վեց տարվան վերաբերող պահանջը տարածել, դիցուք, հինգ տարվա վրա` օրերի քանակի հետ ինչ մանիպուլյացիա էլ արվի: